b"\n_START_ARTICLE_\nPsicosi postpart\n_START_SECTION_\nCauses\n_START_PARAGRAPH_\nT\xc3\xadpicament es parla de causes associades a l'estr\xc3\xa8s que implica el part i al canvi hormonal del postpart, per\xc3\xb2 s'ha comprovat que el tractament amb les hormones femenines que hi intervenen (estr\xc3\xb2gens i progesterona) no \xc3\xa9s efectiu._NEWLINE_Hi ha estudis que suggereixen la pres\xc3\xa8ncia de conflictes a la mare en relaci\xc3\xb3 amb la maternitat com, per exemple, un embar\xc3\xa0s no desitjat, el fet de sentir-se atrapades en un matrimoni infeli\xc3\xa7 o un tipus de vida infeli\xc3\xa7 a causa de l'embar\xc3\xa0s, etc. En general, alguns investigadors sostenen que les causes d'aquesta psicosi \xc3\xa9s purament psicosocial, i ho argumenten relacionant els casos amb la preponder\xc3\xa0ncia de mares primerenques i amb els factors estressants recents que s'associen a les psicosis postpart._NEWLINE_Algunes psicosis postpart poden ser causades per certes alteracions org\xc3\xa0niques o malalties m\xc3\xa8diques associades al postpart, com infeccions (que \xc3\xa9s la causa m\xc3\xa9s freq\xc3\xbcent: poden ser, per exemple, tiroiditis postpart, febre postpart o mastitis), la s\xc3\xadndrome de Sheehan, trastorns auto-immunes relacionats amb l'embar\xc3\xa0s o p\xc3\xa8rdues de sang. Altres causes poden ser estats d'abstin\xc3\xa8ncia, un tumor intracraneal, una intoxicaci\xc3\xb3 per subst\xc3\xa0ncies com la meperidina o la escolopamina o b\xc3\xa9 una tox\xc3\xa8mia.\n_START_SECTION_\nTractament\n_START_PARAGRAPH_\nLa mare sol ingressar-se en un hospital durant uns vuit dies, i generalment tamb\xc3\xa9 el fill. \xc3\x89s possible que sigui tractada amb ter\xc3\xa0pies d'electroxoc, que no afecten a la lact\xc3\xa0ncia, per\xc3\xb2 aquestes poden estar acompanyades o ser reempla\xc3\xa7ades per psicof\xc3\xa0rmacs. Moltes vegades s'aconsella a m\xc3\xa9s un acompanyament psicol\xc3\xb2gic._NEWLINE_Pels infermers, les necessitats de la mare malalta es miren de cobrir segons la pir\xc3\xa0mide de Maslow, \xc3\xa9s a dir, comen\xc3\xa7ant per les f\xc3\xadsiques: valorar el potencial de viol\xc3\xa8ncia vers als altres o a ella mateixa, establir amb ella una relaci\xc3\xb3 de confian\xc3\xa7a per a reduir la seva ansietat i promoure el seu contacte amb la realitat, limitar els comportaments inacceptables que pugui tenir (per exemple, pot ser \xc3\xbatil oferir-li alternatives) i ensenyar-li mecanismes m\xc3\xa9s efica\xc3\xa7os d'adaptaci\xc3\xb3 i d'enfrontament als seus sentiments.\n_START_SECTION_\nPrevenci\xc3\xb3 en mares amb trastorn bipolar\n_START_PARAGRAPH_\nLes dades sobre el tractament del trastorn bipolar en dones f\xc3\xa8rtils s\xc3\xb3n limitades a estudis de cas-control i a registres de drogues, ja que no hi ha assaigs cl\xc3\xadnics en aquesta poblaci\xc3\xb3. Les dones amb trastorn bipolar tenen un risc cent vegades m\xc3\xa9s alt de desenvolupar una psicosi postpart. Per aquesta ra\xc3\xb3 es recomana un tractament m\xc3\xa9s enll\xc3\xa0 del part i tamb\xc3\xa9 un estret monitoratge del nounat. Pot ser necessari incrementar m\xc3\xa9s d'un 50% la medicaci\xc3\xb3 durant el segon i tercer trimestre de l'embar\xc3\xa0s, quan la depuraci\xc3\xb3 de creatinina augmenta el doble i el volum del plasma tamb\xc3\xa9 s'incrementa. Un altre tractament, com ara el verapamil, sembla ser efica\xc3\xa7 per a la mania i no t\xc3\xa9 efectes adversos. La ter\xc3\xa0pia cognitiva centrada en l'adher\xc3\xa8ncia al tractament i la minimitzaci\xc3\xb3 d'estressors, que proporciona activitats ocupacionals i minimitza la deprivaci\xc3\xb3 del son, pot ajudar a prevenir la mania._NEWLINE_En el moment del part caldr\xc3\xa0 disminuir la dosi de liti (que des del part ha estat augmentada al primer i segon mes, i despr\xc3\xa9s setmanalment) a la meitat de la que tenia just abans i, despr\xc3\xa9s del part, cal tornar a la dosis prepart, llevat que hi hagi una greu desestabilitzaci\xc3\xb3 de l'estat d'\xc3\xa0nim. El valproat i la carbamazepina s\xc3\xb3n compatibles amb la lact\xc3\xa0ncia materna._NEWLINE_Els antipsic\xc3\xb2tics t\xc3\xadpics (haloperidol i clorpromazina) semblen ser segurs en l'embar\xc3\xa0s, per\xc3\xb2 poden tenir efectes secundaris (discin\xc3\xa8sia tardana, hiperprolactin\xc3\xa8mia, etc.) per a la mare. Els anticomicials, incloent-hi la carbamazepina i l'\xc3\xa0cid valproic, s\xc3\xb3n f\xc3\xa0rmacs que poden matar el fetus si la mare els pren durant el primer trimestre d'embar\xc3\xa0s. La lamotrigina s'ha de mantenir per sota de 200mg per tal de reduir el risc d'anomalies cong\xc3\xa8nites al fill.\n_START_SECTION_\nIncid\xc3\xa8ncia\n_START_PARAGRAPH_\nLa psicosi postpart \xc3\xa9s molt menys freq\xc3\xbcent que les altres complicacions que es poden produir al postpart, ja que afecta nom\xc3\xa9s un 0,15% dels naixements. Almenys la meitat dels casos es donen en mares primerenques, i el risc per a la mare augmenta si aquesta a m\xc3\xa9s ha tingut algun antecedent familiar de trastorn familiar. La meitat de dones afectades, \xc3\xa9s a dir a un 0,08% dels naixements totals de totes les dones, havien tingut antecedents familiars amb trastorns afectius de qualsevol tipus. _NEWLINE_La meitat de casos de psicosi postpart ocorren en postparts associats a parts amb complicacions perinatals no psiqui\xc3\xa0triques."